b'\n_START_ARTICLE_\nVukan Nemanji\xc4\x87\n_START_SECTION_\n\xc5\xbdivljenje\n_START_PARAGRAPH_\nVukan je bil najstarej\xc5\xa1i sin srbskega velikega kneza \xc5\xa0tefana Nemanje (vladal 1166-1196) in njegove \xc5\xbeene Anastazije. Imel je brata \xc5\xa0tefana in Rastka in dve sestri._NEWLINE_Njegov o\xc4\x8de je po smrti cesarja Manuela I. Komnena (1180) izboril neodvisnost Srbije od Bizantinskega cesarstva iz zatem osvojil tradicionalne srbske fevde Dukljo, Travunijo in Hum ob jadranski obali. O\xc4\x8de je okrog leta 1190 Vukanu kot svojemu mo\xc5\xbenemu nasledniku kot apana\xc5\xbeo podelil osvojene  fevde, vklju\xc4\x8dno s Hvosnom in Toplico, in mu podelil naslov velikega kneza._NEWLINE_Vukan se napisu iz leta 1195  v cerkvi sv. Luke v Kotorju  naslavlja kot kralj Duklje, Dalmacije, Travunije, Toplice in Hvosna._NEWLINE_\xc4\x8cetudi je bil Vukan najstarej\xc5\xa1i sin \xc5\xa0tefana Nemanje, je o\xc4\x8de za svojega naslednika na srbskem prestolu izbral mlaj\xc5\xa1ega sina \xc5\xa0tefana, najverjetneje zato, ker je bil poro\xc4\x8den z bizantinsko princeso Evdokijo, h\xc4\x8derko kasnej\xc5\xa1ega cesarja Alekseja III. Angela.  Vukan z izbiro ni bil zadovoljen, zato se je leta 1195 leta 1195 razglasil za kralja Duklje, verjetno zaradi sorodstvenih vezi s staro dukljansko kraljevo dru\xc5\xbeino, ki jo je \xc5\xa0tefan Nemanja odstavil.  Vukan je kljub temu priznaval o\xc4\x8detovo oblast. \xc5\xa0tefan Nemanja je leta 1196 na Dr\xc5\xbeavnem zboru odstopil v korist sina \xc5\xa0tefana in Vukan je brata priznal  za novega vladarja Srbije. O\xc4\x8de se je po odstopu umaknil v samostan Hilandar na sveti gori Atos. _NEWLINE_Vukan se do o\xc4\x8detove smrti ni upiral bratovi oblasti, po njegovi smrti leta 1200  pa je za\xc4\x8del rovariti proti bratu in posku\xc5\xa1al priti na srbski prestol. Zaveznika je na\xc5\xa1el v ogrskem kralju Emeriku (vladal 1196-1204), ki se je takrat vojskoval z Drugim bolgarskim cesarstvom in je potreboval srbsko pomo\xc4\x8d. Vukan je s pomo\xc4\x8djo ogrske vojske leta 1202 odstavil svojega brata, ki je nato pobegnil v Bolgarijo, in sam prevzel oblast. Na napisu iz leta 1202-1203 se naslavlja kot Veliki knez Vukan, vladar vseh srbskih de\xc5\xbeel, Zete, jadranskih mest in Ni\xc5\xa1ave._NEWLINE_V zameno za ogrsko pomo\xc4\x8d je postal ogrski vazal in obljubil, da bo svoje podlo\xc5\xbenike spreobrnil iz pravoslavja v katolicizem, \xc4\x8de mu bo pape\xc5\xbe podelil kraljevski naslov. Vukan se je kot ogrski vazal kmalu zapletel v njihov konflikt z Bolgarijo, zato so Bolgari leta 1203 napadli Srbijo in osvojili njen vzhodni del, vklju\xc4\x8dno z Ni\xc5\xa1em. Bolgarskemu napadu je sledil kaos, v katerem je odstavljeni Stefan izkoristil tudi Vukanovo simpatiziranje s katoli\xc5\xa1tvom. Leta 1204 je osvojil Srbijo in Vukana odstavil.  Vukanu so s posredovanjem tretjega brata, nad\xc5\xa1kofa Save, prizanesli in ga poslali na njegove apana\xc5\xbee v Zeto (Dukljo), kjer je obdr\xc5\xbeal naslov kralja. Zadnji\xc4\x8d je omenjen leta 1207. Domneva se, da je kmalu zatem umrl, ker se kot kralj \xc5\xbee leta 1208 omenja njegov sin Jurij.'